Република Северна Македонија

Министерство за животна средина и просторно планирање

Предлог на Закон за изменување и дополнување на Законот за квалитет на амбиентен воздух

Скопје, Октомври 2019 година

**ВОВЕД**

I. ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT

Република Северна Македонија се соочува со значајни проблеми во однос на квалитетот на амбиентниот воздух. Секоја година концентрациите на одредени загадувачки супстанции ги надминуваат граничните вредности пропишани во националната законска регулатива. Проблемот е евидентен во целата земја, а во поголем обем е присутен во урбаните населби. Генерално од досегашните анализи, може да се каже дека појавата на надминување на граничните вредности за PM 10 (суспендирани честички од 10 микрометри) преставуваат најголем проблем, особено во зимскиот период каде што се забележува значително покачување, односно концентрации за десетина и повеќе пати поголеми од пропишаната среднодневнa граничнa вредност. За таа цел неопходно е спроведување на краткорочни и среднорочни мерки за намалување на загадувањето и подобрување на квалитетот на воздухот.

Постоечкиот начин на подготовка на плановите за квалитет на воздух на ниво на зона/агломерација е тешко применлив, и поради тоа со измените и дополнувањата на законот се појаснуваат надлежностите и процедурите за изготвување и усвојување на планови за квалитет на воздухот и на краткорочните акциски планови. Воедно се утврдуваат критериумите за тоа кои ЕЛС се должни да подготвуваат и спроведуват вакви планови.

Исто така измените и дополнувањата на законот дефинираат и надлежности на одредени органи на државната управа со цел да се олесни спроведувањето на одредени краткорочни мерки за подобрување на квалитетот на воздухот при надминување на прагот на алармирање. Дополнително, се даваат овластувања на други државни инспекторати за вршење надзор во спроведување на краткорочните мерки за подобрување на квалитетот на воздухот.

Покрај тоа, со измените и дополнувањата на Законот за квалитет на амбиентиот воздух се врши и усогласување на прекршочните одредби од овој закон со новиот Закон за прекршоците (“Службен весник на Република Северна Македонија” бр. 96/19) и Законот за инспекциски надзор (“Службен весник на Република Северна Македонија” бр. 102/19).

**II. ЦЕЛИ, НАЧЕЛА И ОСНОВНИ РЕШЕНИЈА**

Предлогот на законот се заснова на истите начела врз основа на кои е донесен Законот за квалитет на амбиентниот воздух.

Главна цел на Законот за изменување и дополнување на Законот за квалитет на амбиентниот воздух е воспоставување на јасен начин на подготовка на плановите за квалитет на воздухот и на краткорочните акциски планови, како и ефикасно спроведување на мерките за подобрување на квалитетот на воздухот.

Дополнителна цел е усогласување на прекршочната и инспекциската политика и овозможување на одмерувањето и изрекувањето на глобите.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Измените и дополнувањата на Законот немаат финансиски импликации врз буџетот и другите јавни финансиски средства.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

За спроведувањето на предложените измени и дополнувања на законот не е потребно обезбедување на финансиски средства, ниту материјални обврски за одделни субјекти.

Донесувањето на измените и дополнувањата на Законот не предизвикуваат дополнителни трошоци во однос на администрацијата и засегнатите субјекти.

V. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ

1. Правилник за деталната содржина на краткорочниот акциски план.

**ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА КВАЛИТЕТ НА АМБИЕНТНИОТ ВОЗДУХ**

Член 1

Во Законот за квалитет на амбиентниот воздух („Службен весник на Република Македонија “ бр. 67/04, 92/07, 35/10, 47/11, 59/12, 163/13, 10/15, 146/15), во членот 4, став 1, во точката 42 сврзникот „и“ на крајот на реченицата се заменува со „;“, во точката 43 точката на крајот на реченицата се заменува со „;“ и се додаваат две нови точки 44 и 45, кои гласат:

“44) „Фиксни мерења" се мерења извршени на фиксни локации, со контиунирано или дисконтиунирано земање на проба за да се одредат нивоата во согласност со бараниот критериум за квалитет на податоци и

45) „Индикативни мерења” се мерења чиј критериум за квалитет на податоци е понизок од критериумот кој се однесува на фиксните мерења.”

Член 2

Во членот 18 по зборовите „државната мрежа“се додаваат зборовите: „и индикативните мерења“.

Член 3

Во членот 25 во став (1) точката 7) се брише.

Точките 8) и 9) стануваат точки 7) и 8).

Член 4

Членот 26 се менува и гласи:

„

1. Во зоните и агломерациите, каде што нивоата на загадувачки супстанции во амбиентниот воздух ги надминуваат граничните или целните вредности, како и која и да било релевантна маргина на толеранција, се изготвува план за квалитет на воздухот за тие зони и агломерации, со цел да се постигне соодветна гранична или целна вредност определени во прописите од членовите 10 и 12 од овој закон.
2. Органот на државната управа надлежен за вршење на работите од областа на животната средина еднаш годишно, најдоцна до 31 март во тековната година, објавува Листа на зони и агломерации, кај кои биле констатирани надминувања од став (1) од овој член во претходната година, во која се наведуваат и општините односно градот Скопје во чии подрачја биле утврдени надминувања согласно оценката на квалитетот на воздухот од член 18 од овој закон.
3. Листата од став (2) од овој член се објавува на веб страницата на органот на државната управа надлежен за вршење на работите од областа на животната средина, како и се доставува до градоначалниците на општините, општините во градот Скопје и на градот Скопје.
4. Општините односно градот Скопје кои се определени со Листата од став (2) од овој член, имаат обврска за подготовка на План за квалитет на амбиентниот воздух.
5. Обврска за подготовка на План од став (4) на овој член имаат и општините на чии што подрачја има повеќе од 35.000 жители без оглед дали има надминувања од став (2) на овој член.
6. Градоначалникот на општините односно на градот Скопје од став (4) и (5) од овој закон, се должни да ги изготват плановите за квалитет на воздухот за подрачјето за кое тие се надлежни, најдоцна во рок од 18 месеци по завршување на годината во која било констатирано првото надминување.
7. Општините односно градот Скопје од став (4) и (5) се должни при подготовка на планот за квалитет на воздух да ги поканат соседните општини да се вклучат во подготвувањето на плановите, како и да достават податоци до Општините односно градот Скопје, кои го подготвуваат планот за квалитет на воздух кои што можат да да послужат во утврдување на мерки за подобрување на квалитетот на воздухот.
8. Градоначалникот на општината односно градоначалникот на градот Скопје е надлежен за координирање на активностите за подготовка на Планот за квалитет на воздухот. За координација на активностите градоначалникот може да формира координативно тело кое ќе биде задолжено за давање помош и консултации во изготвувањето на планот за квалитет на воздухот и ќе врши мониторинг на неговата имплементација.
9. Општините кои се наоѓаат во иста зона или агломерација, можат да донесат заеднички план.
10. Општините кои се соседни на општините односно на градот Скопје од став (4) и (5) од овој член, може да побараат да бидат вклучени во подготовката на планот, како и да предложат мерки за подобрување на квалитетот на воздухот.
11. Во подготвувањето на Планот за квалитет на воздухот градоначалникот на општините односно на градот Скопје е должен да обезбеди учество на јавноста согласно Законот за животна средина.
12. Планот за квалитет на воздухот го усвојува советот на општината односно советот на Градот Скопје на предлог од градоначалникот по претходно добиена согласност од државниот орган надлежен за вршење на работите од областа на животната средина и од државниот орган надлежен за вршење на работите во областа на здравството.
13. Заедничкиот план од став (9) од овој член го усвојуваат советите на општините односно на градот Скопје кои се вклучени во планот.
14. Планот за квалитет на воздухот се носи за период од пет години, истиот може да се ревидира по потреба по најмалку една година од неговото спроведување.
15. Планот се објавува во службено гласило на општината односно градот Скопје и на интернет страницата на општината и на градот Скопје во рок од 15 дена од денот на неговото усвојување.
16. Градоначалникот е одговорен за спроведувањето на Планот за квалитет на воздухот, како и го следи неговото спроведувањето за што најмалку секоја втора година подготвува извештај за спроведување на планот кој го усвојува советот на општината односно на градот Скопје, како и го доставува до органот на државната управа надлежен за вршење на работите од областа на животната средина.
17. Градoначалникот извештајот за спроведување на планот од ставот (16) на овој член го изготвува најдоцна до 31 март од тековната година за двете претходни години.
18. Во планот за квалитет на воздухот се определуваат соодветните мерки со цел периодот во кој биле надминати граничните вредности да биде што е можно пократок.
19. Планот за квалитет на воздухот содржи и конкретни мерки за заштита на чувствителните групи на населението, вклучувајќи ги и децата.
20. Во случај кога планот за квалитет на воздухот се изготвува за повеќе загадувачки супстанции, мерките коишто ќе бидат утврдени во планот треба да обезбедат целите на планот да бидат остварени на интегриран начин што ќе ги опфати сите загадувачки супстанции.
21. При изготвувањето на плановите за квалитет на воздухот, задолжително се земаат предвид другите плански документи кои се однесуваат на управување со воздухот и животната средина.

Член 5

1. Во членот 27 во ставот (1) точките 8) и 9) се менуваат и гласат:

“8) детали за донесените мерки или проекти со цел намалување на загадувањето;

9) детали за мерките или за проектите кои се планираат или кои се во фаза на истражување за подолг рок и ”

По точката 9) се додава нова точка која гласи:

“10) Листа на публикации, извештаи, документи, научни истражувања и слично кои биле користени во подготовката на планот.”

Член 6

Членот 27-a се менува и гласи:

“Член 27-a

Краткорочни акциски планови

1. Во зоната или агломерацијата каде што постои ризик нивоата на загадувачки супстанции да надминат еден или повеќе од праговите за алармирање согласно прописот од членот 10 од овој Закон, се изготвуваат краткорочни акциски планови, во кои се утврдуваат мерките кои што треба да се преземат на краток рок со цел намалување на ризикот или времетраењето на таквото надминување. Во зоните и агломерациите каде што овој ризик се однесува на една или повеќе гранични вредности или целни вредности определени во прописите од членовите 10 и 12 од овој закон, се подготвуваат краткорочни акциски планови. Краткорочни акциски планови исто така ќе бидат изготвени во случај на надминување на праговите за информирање во една зона или агломерација.
2. Во зоната или агломерацијата во која постои ризик од надминување на праговите за алармирање за озон определени во прописот од членот 10 од овој закон, краткорочни акциски планови ќе се подготват во случаите кога, според мислењето на органот на државната управа надлежен за работите од областа на животната средина, постои значителна можност, земајќи ги предвид националните географски, метеоролошки и економски состојби, да се намали ризикот, времетраењето или сериозноста на таквото надминување со донесувањето на плановите.
3. Органот на државната управа надлежен за работите од областа на животната средина секоја година објавува Листа на зони и агломерации кај кои, врз основа на резултатите од мониторингот, е констатирано постоење на ризик од надминувања од ставовите (1) и (2) од овој член, вклучувајќи и листа на општините односно градот Скопје за секоја зона и агломерација кај кои биле констатирани ваквите ризици, согласно оценката на квалитетот на воздухот од член 18 од овој Закон.
4. Листата од ставот (3) од овој член, органот на државната управа надлежен за работите од областа на животната средина ја објавува најдоцна до 31 март во тековната година и истата е составен дел на Листата од член 4 став (2) од овој закон.
5. Во случај резултатите од мониторингот да укажуваат на ризик од надминувања на праговите за алармирање или надминување на праговите за информирање во зоните или агломерациите кои не биле вклучени во последната објавена Листа од ставот (3) од овој член, органот на државната управа надлежен за работите од областа на животната средина веднаш ќе објави листа на тие зони или агломерации, вклучувајќи и листа на општините односно градот Скопје за секоја зона и агломерација кај кои биле констатирани ваквите ризици.
6. Општините односно градот Скопје од овој член, веднаш и без одлагање, но најдолго во рок од 3 месеца од објавувањето на Листата од став (3) од овој член, ќе изготват краткорочни акциски планови од ставот (1) на овој член на подрачјето кое е под нивна надлежност. Краткорочниот акциски план се спроведува кога постои надминување на праговите за алармирање или праговите за информирање, врз основа на информациите добиени од државната мрежа за мониторинг.
7. Градоначалникот на општината односно на градот Скопје е одговорен за спроведувањето на Краткорочните акциски планови од овој член, за што може да формира координативно тело кое ќе биде задолжено за давање помош и консултации во изготвувањето на краткорочните акциски планови како и во нивното спроведување.
8. Општините односно градот Скопје во кои биле констатирани надминувања, а кои се наоѓаат во истата зона или агломерација, можат да изготват заеднички краткорочен план.
9. Краткорочните акциски планови ги донесува градоначалникот на општината односно на градот Скопје.
10. Градоначалникот е должен донесениот краткорочен акциски план да го достави до органот на државната управа надлежен за работите од областа на животната средина и органот на државната управа надлежен за работите од областа на здравството во рок од 8 дена од денот на неговото донесување.
11. Краткорочниот акциски план во рок од 8 дена од денот на неговото усвојување се објавува во службено гласило на општината односно градот Скопје и на интернет страницата на општината односно градот Скопје.
12. Заедничкиот краткорочен акциски план од ставот (8) на овој член се донесува од страна на секој градоначалник чија општина односно град Скопје учествувале во изготвувањето на планот.
13. Во краткорочните акциски планови од став (1) од овој член во зависност од поединечните случаи, се предвидува преземање на ефективни мерки за контрола и кога е неопходно, забрана за преземање на одредени активностите, кои придонесуваат кон надминување на ризикот од надминување на соодветните гранични вредности или целните вредности или прагови за алармирање. Краткорочни акциски планови можат да содржат мерки за ограничување/забрана на: сообраќајот со моторни возила, градежните активности, работата на индустриските капацитети или производи и домашно загревање, како и конкретни активности наменети за заштита на чувствителните групи на население, вклучувајќи ги и децата.
14. Советот на општината на предлог на градоначалникот на општината односно на градот Скопје, во случаите на надминување на праговите на алармирање пропишани со прописот од член 10 на овој закон, a со цел реализација на краткорочниот акционен план заради намалување на емисиите на загадувачките супстанци, можат на одредено или неодредено време да донесат одлука со која на подрачјето на општината се:
15. забранува, ограничува или реорганизира сообраќајот на определени места во урбани и/или рурални подрачја;
16. ограничува/намалува работното време на одредена категорија на граѓани;
17. ограничува работното време или се забранува на определено време работа на вршители на одделни дејности и/или активности кои допринесуваат во загадувањето на воздухот за чиј надзор е надлежна општината односно градот Скопје;
18. намалува капацитетот на производство или се забранува на определено време работата на инсталациите кои имаат влијание врз квалитетот на воздухот за чиј надзор е надлежна општината односно градот Скопје;
19. забранува организирање на културни, спортски и други манифестации на отворено;
20. зголемува и/или намалува работното време на здравствени, социјални, образовни и други установи во надлежност на општината односно градот Скопје;
21. реорганизирање на работата на инспекциските служби во општината;
22. ограничува/намалува употребата на возниот парк во јавните институции и организации на нејзина територија и во нејзина надлежност;
23. забранува употреба на производи за затоплување на домаќинствата и просториите кои придонесуваат за загадување на воздухот и
24. други активности кои се одвиваат на локално ниво и ќе се утврди дека се неопходни заради подобрување на квалитетот на воздухот, а кои се предвидени во Краткорочните акциски планови.
25. Одлуката од став (15) од овој член се објавува на веб страната на општината односно градот Скопје како и во нејзиното службено гласило.
26. Во одлуката од став (15) од овој член, мерките се утврдуваат според степенот на надминување на праговите на алармирање пропишани со прописот од член 10 на овој закон, при што на градоначалникот му се дава овластување да ги преземе и стави во сила веднаш штом ќе настанат надминувањата.
27. Министерот кој раководи со државниот орган надлежен за работите од областа животната средина, во согласност со министерот кој раководи со органот надлежен за работите од областа на здравството поблиску ја пропишува деталната содржина на краткорочниот акциски план.
28. Градоначалникот на општината и на градот Скопје, во определени случаи, а заради реализација на мерките и активности предвидени во краткорочниот акциски план може да остварат итна соработка со органот на државната управа надлежен за работите од областа на животната средина, органот на државната управа надлежен за работите од областа на здравството и органот на државната управа надлежен за работите за управување со кризи и други релевантни органи за спроведување на Планот за краткорочни мерки.
29. Градоначалникот на општината односно на градот Скопје е должен да ја информира јавноста и соодветните организации, како што се организациите за животна средина, организациите на потрошувачи, организациите кои ги застапуваат интересите на чувствителните групи на население, други релевантни тела задолжени за здравствена заштита и релевантните индустриски здруженија и сојузи преку средствата за јавно информирање , како и преку интернет страната на општината односно градот Скопје, за планираните и преземените мерки и активности, за рокот на нивната примена, за резултатите од спроведените контроли и инспекциски надзори како и за содржината на конкретните краткорочни акциски планови, и информации за спроведување на овие планови.
30. Градоначалникот на општината односно градот Скопје е должен, најдоцна до 30 јуни во тековната година, да подготви извештај за спроведувањето на краткорочниот акциски план за периодот од месец мај од претходната година до месец април во тековната година.
31. Извештајот се подготвува за секој период во кој се применувале мерки утврдени во краткорочниот акциски план.”

Член 7

Членот 29 се брише.

Член 8

Во член 39 во ставот (1) зборовите “добиено претходно” се заменуваат со зборовите “добиено писмено”.

По ставот (1) се додава нов став (2), кој гласи:

“(2) Општините односно градот Скопје можат, врз основа на сопствени проценки, да вршат индикативни мерења заради следење на квалитетот на амбиентниот воздух.”

Ставот (2) станува став (3).

Член 9

По членот 54 се додава нов член 54-а кој гласи:

„Член 54-а

(1) Заради заштита на животот и здравјето на луѓето и на животната средина, а во насока на реализација на планските документи кои произлегуваат од овој закон, Владата на Република Северна Македонија на предлог на министерот кој раководи со органот на државната управа надлежен за работите од областа на животната средина, а во согласност со министерот кој раководи со органот на државната управа надлежен за работите од областа на економијата, министерот кој раководи со органот на државната управа надлежен за работите од областа на внатрешни работи, министерот кој раководи со органот на државната управа надлежен за работите од областа на здравството, министерот кој раководи со органот на државната управа надлежен за вршење на работите од областа на трудот и социјалната работа, како и со друг релевантен орган на државната управа доколку е потребно, во случаите на надминување на праговите на алармирање пропишани со прописот од член (10) на овој закон, можат на одредено или неодредено време на целата територија на Република Северна Македонија или на одреден дел од територијата, за намалување на емисиите на загадувачките супстанци да донесат одлука/наредба , со која се:

1. ограничува, забранува или пренасочува сообраќајот на определени подрачја;
2. ограничува/намалува работното време на одредена категорија на граѓани;
3. забранува/ограничува/намалува работното време за определен период на вршители на одделни дејности и/или активности кои допринесуваат во загадувањето на воздухот;
4. намалува капацитетот на производство на инсталациите кои имаат влијание врз квалитетот на воздухот;
5. забранува/ограничува организирање на културни, спортски и други манифестации на отворено;
6. зголемува/намалува или менува работното време на здравствени, социјални, образовни и други установи;
7. реорганизира работата на инспекциските служби на централно ниво;
8. ограничува/намалува/забранува употребата на возниот парк во јавниот и приватниот сектор;
9. забранува/ограничува употребата на производи за затоплување на домаќинствата, приватниот и јавниот сектор кои придонесуваат за загадување на воздухот и
10. други активности кои ќе се утврди дека се неопходни заради подобрување на квалитетот на воздухот, а кои се предвидени во планските документи за воздух.

(2) При определување на мерките од став (1) на овој член, се земаат во предвид технолошките и работните процеси на вршителите на дејностите и активностите, како и на инсталациите, при што се внимава со ограничувањата да не се прекине или намали технолошки процес кој се одвива континуирано или дејноста или активноста врши производство кое доколку би се намалило или прекинало ќе доведе значителна штета за правниот субјект или за јавното снабдување со добра.

(3) Доколку е можно, со актот од став (1) од овој член ќе бидат конкретно определни субјектите кои се опфатени со истиот.

(4) Со актот со кој се преземаат мерките од став (1) од овој член, задолжително се наведува подрачјето на кое се применуваат мерките и временскиот период во кој истите важат.

Член 10

Во членот 59 ставот (2) се брише.

Член 11

Во членот 60 во ставот (2), зборовите „точките 1 и 2“ се заменуваат со зборовите “точките 1, 2 и 3”.

Член 12

Во членот 63 во ставот (2), по зборовите „Програма за мониторинг на квалитетот на амбиентниот воздух“ се додаваат додаваат зборовите: „мерките и активностите утврдени во планските документи од членовите 26 и 27-а од овој Закон за чие спроведување се надлежни органите на државната управа, како”.

Ставот (3) се брише.

Ставот (4) станува став (3).

Член 13

Во членот 64 ставот (2) се менува и гласи:

„Со средствата од ставот (1) на овој член се обезбедува реализација на планските документи од членовите 26 и 27 – а од овој закон и на други мерки кои се преземаат врз основа на овој закон“.

**Член 14**

Во член 65 ставот (7) се менува и гласи:

„Контрола на квалитетот на горивата во однос на пропишаните гранични вредности за содржина на штетни супстанции и други барања за квалитет на горивата како и надзор над спроведувањето на обврските кои произлегуваат од краткорочните акциски планови и актите кои произлегуваат од член 6 став (14) точка 9 од овој закон врши Државниот пазарен инспекторат во рамките на овластувањата утврдени со овој и друг закон.“

По ставот (7) се додаваат нови ставови (8), (9) и (10) кои гласат:

„(8) Надзор над спроведувањето на обврските кои произлегуваат од краткорочните акциски планови и актите кои произлегуваат од член 6 став (14) точка 3 и 4 од овој закон, како и обврските од актите од член 9 став (1) алинеја 4 од овој закон, како и надзор над спроведувањето на обврските од член 56 –а и 57 –а од овој закон врши Државниот комунален инспекторат кој инспекцискиот надзор го врши согласно овој закон, прописите за јавна чистота и прописите за комунални дејности.

(9) Надзор над спроведувањето на обврските кои произлегуваат од краткорочните акциски планови и актите кои произлегуваат од член 6 став (14) точка 2, 3, 5 и 6 од овој закон, како и обврските од актите од член 9 став (1) алинеја 2, 3, 5, 6 и 7 од овој закон врши Државниот инспекторат за труд, кој инспекцискиот надзор го врши согласно овој закон или друг закон.

(10) Надзор над спроведувањето на обврските кои произлегуваат од краткорочните акциски планови и актите од член 6 став (14) точка 1 и 8 од овој закон, како и обврските кои произлегуваат од член 9 став (1) точки 1 и 8 од овој закон врши полицискиот службеник кој службените дејствија ги врши согласно овој закон и или друг закон.“

Ставовите (8) и (9) стануваат ставови (11) и (12).

Член 15

Во член 66 во ставот (1) по точката 6) се додава нова точка 7) која гласи:

„врши увид и контрола дали се спроведуваат обврските кои произлегуваат од краткорочните акциски планови и актите од член 6 став (14) точка 4 од овој закон, како и обврските кои произлегуваат од член 9 став (1) точки 4 од овој закон;“

Точката 7) станува точка 8).

Член 16

Во член 68 во ставот (1) по точката 10) се додава нова точка 11) која гласи:

„(11) врши увид и контрола дали се спроведуваат обврските кои произлегуваат од краткорочните акциски планови и актите од член 6 став (14) точка 4 од овој закон, како и обврските кои произлегуваат од член 9 став (1) точки 4 од овој закон;“

Член 17

Член 69 –а се брише.

Член 18

Членот 69 – б се брише.

Член 19

Член 72 се брише.

Член 20

Во членот 75 во ставот (1) воведната реченица се менува и гласи:

„Глоба во износ од 200 до 300 евра во денарска противвредност ќе му се изрече за прекршок на микро трговец, од 300 до 400 евра во денарска противвредност на мал трговец, од 400 до 500 евра во денарска противвредност на среден трговец, од 500 до 600 евра во денарска противвредност на голем трговец, односно 200 евра во денарска противвредност на трговец поединец, доколку: “.

По точката 1) се додава нова точка 2) која гласи:

„не се почитуваат обврските кои произлегуваат од член 27 - а и член 54 - а и актите кои произлегуваат од истите;“

Ставот (2) се менува и гласи:

„На одговорното лице во правното лице за дејствијата од став (1) од овој член ќе му се изрече глоба за сторен прекршок во износ од 50 евра во денарска противвредност за прекршок на микро трговец, 100 евра во денарска противвредност на мал трговец, 150 евра во денарска противвредност на среден трговец, 200 во денарска противвредност евра на голем трговец.“

Во ставот (3) зборовите „50 до“ се бришат.

Ставовите (5),(6),(7),(8), (9) и (10) се бришат.

Член 21

Во членот 75-а во ставот (1) воведната реченица се менува и гласи :

„Глоба во износ од 600 до 700 евра во денарска противвредност ќе му се изрече за прекршок на микро трговец, од 700 до 800 евра во денарска противвредност на мал трговец, од 800 до 900 евра во денарска противвредност на среден трговец, 900 до 1.000 евра во денарска противвредност за голем трговец, односно 600 евра во денарска противвредност на трговец поединец, доколку“

Во точката 2) буквата „и“ на крајот од реченицата се заменува со точка и запирка.

По точката 3) се додава нова точка 4) која гласи:

„4) не постапува согласно наредбите или одлуките усвоени согласно член 27 – а и 54 –а од овој закон“.

Ставот ( 2) се менува и гласи:

„На одговорното лице во правното лице за дејствијата од став (1) од овој член ќе му се изрече глоба за сторен прекршок во износ од 100 евра во денарска противвредност за прекршок на микро трговец, 150 евра во денарска противвредност на мал трговец, 200 евра во денарска противвредност на среден трговец, односно од 250 евра во денарска противвредност на голем трговец.“

Во ставот (3) зборовите „100 до“ се бришат.

По ставот (3) се додава нов став (4) кој гласи:

„Надлежен орган за изрекување на прекршочните санкции од овој член е Прекршочната комисија формирана согласно со Законот за животната средина.“

Член 22

Во членот 76 ставот (1) се менува и гласи:

„Глоба во износ од 2.000 до 2.500 евра во денарска противвредност ќе му се изрече за прекршок на микро трговец, од 2.500 до 3.000 евра во денарска противвредност на мал трговец, од 5.000 до 6.000 евра во денарска противвредност на среден трговец, од 15.000 до 20.000 евра во денарска противвредност на голем трговец, односно 750 евра во денарска противвредност на трговец поединец, доколку:“

Ставот ( 2) се менува и гласи:

„На одговорното лице во правното лице за дејствијата од став (1) од овој член ќе му се изрече глоба за сторен прекршок во износ од 700 евра во денарска противвредност за прекршок на микро трговец, 800 евра во денарска противвредност на мал трговец, 900 евра во денарска противвредност на среден трговец, односно од 1000 евра во денарска противвредност на голем трговец.“

Во ставот (3) зборовите „300 до“ се бришат.

Во ставот (4) зборовите „Прекршочната комисија“ се заменуваат со зборовите „надлежениот суд“.

Член 23

Во членот 77 првата реченица ставот (1) се менува и гласи:

„Глоба во износ од 2500 до 3000 евра во денарска противвредност ќе му се изрече за прекршок на микро трговец, од 4000 до 6000 евра во денарска противвредност на мал трговец,од 8000 до 10 000 евра во денарска противвредност на среден трговец, од 25 000 до 30 000 евра во денарска противвредност на голем трговец. односно 750 евра во денарска противвредност на трговец поединец, доколку:“

Ставот ( 2) се менува и гласи:

„На одговорното лице во правното лице за дејствијата од став (1) од овој член ќе му се изрече глоба за сторен прекршок во износ од 1000 евра во денарска противвредност за прекршок на микро трговец, односно 1200 евра во денарска противвредност на мал трговец, 1400 евра во денарска пртиввредност на среден трговец, од 1500 евра во денарска противвредност на голем трговец за дејствијата од став (1) од овој член .“

Во ставот (3) зборовите „1000 до 1.500“ се заменуваат со бројот „750“.

Ставот (4) се менува и гласи:

„За прекршокот од ставот (1) на овој член на правното лице покрај глобата може да му се изрече и прекршочна санкција привремена забрана за вршење на одделна дејност најмногу до една година.“

Член 24

Членот 77 – а се менува и гласи:

„(1) За прекршоците утврдени во членот 75, 75-а и 76, надлежните инспектори од член 65 од овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршок согласно Законот за прекршоците.

1. За прекршоците утврдени во членот 77 од овој закон, надлежните инспектори можат на сторителот на прекршок да му предложат постапка за спогодување пред да поднесат барање за поведување на прекршочна постапка.
2. Постапките за спогодување и порамнување се водат согласно одредбите од Законот за животната средина и Законот за прекршоците.
3. Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.

Член 25

Член 77 – б се менува и гласи:

„Прекршочната постапка за прекршочните одредби од овој закон се води согласно со одредбите на Законот за животната средина и Законот за прекршоците.“

Член 26

Подзаконските акти кои произлегуваат од одредбите на овој закон ќе се донесат во рок од една година од неговото влегување во сила.

Член 27

Овој закон влегува во сила осмиот ден од денот на објавување во „Службен весник на Република Северна Македонија“.

I. ОБРАЗЛОЖЕНИЕ НА ПРЕДЛОГ НА ЗАКОНОТ

Предложените измени на Законот за квалитет на амбиентниот воздух ги појаснуваат надлежностите и процедурите за изготвување и усвојување на планови за квалитет на амбиентниот воздух и краткорочните акциски планови согласно препораките содржани во Програмата за реформи во рамките на проектот: „Зајакнување на капацитетите за имплементација на законодавството за животна средина на локално ниво“, EuropeAid/134079/D/SER/MK.

Во прв ред, измените јасно ја определуваат надлежноста за изготвување и усвојување на планови за квалитет на амбиентниот воздух и на краткорочните акциски планови на локално ниво врз основа на два кумулативни критериуми – надминување на граничните вредности (или на целните вредности) и бројноста на населението. Сите единици на локалната самоуправа кај кои загадувачките супстанции ги надминале било кои гранични или целни вредности, плус евентуална релевантна маргина на толеранција, и сите единици на локалната самоуправа кај кои постои ризик од надминување на праговите на алармирање – во двата случаи ако имаат повеќе од 35.000 жители, ќе имаат обврска да изготват планови за квалитет на амбиентниот воздух или краткорочни акциски планови (членови 3 и 5 од овој Закон, со кои се менуваат членовите 26 и 27-a од Законот за квалитет на амбиентниот воздух). Сепак, оваа опција не ги опфаќа општините кои имаат помалку од 35.000 жители и кај кои постојат надминувања, па од тие причини се препорачува општините кај кои индикативните мерења покажале надминувања на вредностите исто така да имаат обврска да изготват планови за квалитет на амбиентниот воздух или краткорочни акциски планови за да го решаваат проблемот со таквите надминувања. Индикативните мерења се дадени како алатка за општините кај кои нема податоци за квалитетот на амбиентниот воздух, било поради тоа што не биле опфатени во државната мрежа за мониторинг или поради тоа што немаат воспоставено локална мрежа за мониторинг.

Се предлага Градоначалникот на Општината да ги координира активностите за подготовка на плановите за квалитет на амбиентниот воздух и на краткорочните акциски планови. Градоначалникот може да формира координативно тело кое ќе биде задолжено за давање помош и консултации во изготвувањето и мониторингот на имплементацијата на плановите за квалитет на амбиентниот воздух и на краткорочните акциски планови.

Во процесот на изготвување и имплементација на плановите за квалитет на амбиентниот воздух и на краткорочните акциски планови, единиците на локалната самоуправа треба да бидат поддржани во прв ред од МЖСПП. Имено, МЖСПП ќе биде и понатаму задолжено за одржување на државната мрежа за мониторинг, за анализа и објавување на податоци за квалитетот на амбиентниот воздух по загадувачки супстанции, како што се бара согласно постојното законодавство. Врз основа на овие податоци, МЖСПП ќе ги информира единиците на локалната самоуправа за констатираните надминувања на вредностите, и ќе ги идентификува оние единици на локалната самоуправа кај кои биле констатирани надминувања и кои имаат повеќе од 35.000 население. За целите на прибирање на информации за квалитетот на воздухот во сите единици на локалната самоуправа со повеќе од 35.000 жители каде во моментов нема станици за мониторинг, се предлага како алатка да се користат индикативните мерења. За оваа цел се предлага во Законот за квалитет на амбиентниот воздух да бидат вклучени дефиниции за фиксни и индикативни мерења, заедно со индикативните мерки за проценка и за можноста општините да вршат индикативни мерења на подрачјето под нивна надлежност (членови 1, 2 и 9 од овој Закон, со кои се менуваат членовите 4, 18 и 39 од Законот за квалитет на амбиентниот воздух).

Измените исто така даваат можност за единиците на локалната самоуправа кои се наоѓаат во истата зона или агломерација кај кои дошло до надминување на вредностите, или кај кои постои ризик од нивно надминување, меѓусебно да соработуваат, преку меѓуопштинска соработка, во изготвувањето на заеднички план за квалитет на воздухот, во рамките на постојното законодавство. Оваа опција повторно ја потенцира важноста од меѓуопштинска соработка како практична алатка за единиците на локалната самоуправа заеднички да се справуваат со загадувањето на воздухот.

Измените на Законот за квалитет на амбиентниот воздух предлага плановите за квалитет на амбиентниот воздух и краткорочните акциски планови да ги усвојува советот на единицата на локалната самоуправа, по претходно добиена согласнот од МЖСПП и МЗ (членови 4 и 6 со кои се менуваат членовите 26 и 27-а од Законот за квалитет на амбиентниот воздух).

Освен тоа, членовите 4 , 5 и 6 од овој Закон (со кои се менуваат членовите 26, 27 и 27-a од Законот за квалитет на амбиентниот воздух) се доуредува донесувањето на краткорочните акциони планови. Со измените и дополнувањата на Законот се дава можност градоначалникот на општината на својата територија за работите од своја надлежност да преземе мерки за спроведување на краткорочни мерки во случаите на надминување на праговите на алармирање пропишани со прописот од член (10) на Законот за квалитет на амбиентниот воздух, заради намалување на емисиите на загадувачките супстанци, а со цел подобрување на квалитетот на воздухот. Краткорочните мерки се однесуваат на ограничување на сообраќајот и ограничување на работнотото време на ранливите групи на граѓани, зголемен инспекциски надзор и др.

Со членот 7 од овој Закон се брише членот 29, додека пак со членот 3 од овој Закон се брише точка 7 став 1 од членот 25 од Законот за квалитет на амбиентен воздух. Овие членови се однесуваат на изготвување на програма за „зони и агломерации од приоритетна важност“. Имено, во интерес на сите граѓани на нашата држава е секаде каде што има појава на надминување на граничните вредности на одредени загадувачки супстанци да се подготвуваат планови за квалитет на воздух, со цел превземење на мерки за намалување на загадувањето и подобрување на квалитетот на воздухот.

Членот 7 од овој Закон ја воведува обврска за објавување на годишен извештај за имплементацијата на планот за квалитет на воздухот на интернет страницата на општината и на градот Скопје.

Членот 8 од овој Закон воведува обврска за општините и за градот Скопје кај кои не постои мониторинг преку државни или локални мрежи за мониторинг, да вршат индикативни мерења на квалитетот на амбиентниот воздух.

Членот 9 од овој Закон додава нов член 54-а, со кој се овозможува Владата на Република Северна Македонија на предлог на Министерот за животна средина и просторно планирање, Министерот за здравство, Министерот за внатрешни работи и Министерот за економија на одредено или неодредено време да донесе наредби за имплементација на краткорочни мерки во случаите на надминување на праговите на алармирање пропишани со прописот од член (10) на Законот за квалитет на амбиентниот воздух, заради намалување на емисиите на загадувачките супстанци, а со цел подобрување на квалитетот на воздухот. Краткорочните мерки се однесуваат на ограничување на сообраќајот и работа на индустриските капацитети, ограничување на работнотото време на ранливите групи на граѓани, зголемен инспекциски надзор и др.

Членот 10 од овој Закон го брише членот 59, став 2 од Законот за квалитет на амбиентниот воздух, бидејќи истиот е вклучен во краткорочните мерки наведени во член 10 од овој Закон.

Членот 11 од овој Закон со кој се менува членот 60, став 2 од Законот за квалитет на амбиентниот воздух, ги проширува обврските на операторите на инсталациите да ги информираат единиците на локалната самоуправа за хаварии или инциденти кај инсталациите кои би можеле да го загрозат квалитетот на воздухот на нивната територија и да овозможат неограничен пристап за овластените инспектори за животна средина до стационарните извори на загадување. Ова е неопходно за да имаме подобро информирани единици на локалната самоуправа кои ќе можат да ги имплементираат своите обврски за изготвување, усвојување и имплементација на планови за квалитет на амбиентниот воздух и краткорочни акциски планови.

Членовите 12 и 13 од овој Закон (со кои се менуваат членовите 63 и 64 од Законот за квалитет на амбиентниот воздух) го појаснуваат правилото дека финансирањето на мерките и активностите идентификувани во плановите за квалитет на амбиентниот воздух и во краткорочните акциски планови на разни нивоа ќе треба да го вршат органи на разни ниво. Во прв ред, единиците на локалната самоуправа треба да бидат задолжени за обезбедување на финансиски средства од нивните локални буџети или од други извори кои постојат на локално ниво за целите на имплементација на мерки и активности идентификувани во усвоените планови за квалитет на амбиентниот воздух и краткорочните акциски планови со оглед на фактот дека и за двата планови се задолжени единиците на локалната самоуправа. Истото правило се однесува и на органите на централно ниво. Освен тоа, се брише управувањето на финансиите неопходни за имплементација на програмата во приоритетните зони и агломерации во членот 29.

Водичот за изготвување на планови за квалитет на воздухот и Водичот за општините за нивните надлежности согласно законската рамка за квалитет на воздухот (и двата изготвени во рамките на овој проект) беа земени како основа за изготвување на оваа законска измена.

Членовите 14, 15 и 16 од овој Закон, предлагаат измени и дополнувања во однос на делокругот на надзор на инспекциски органи и полициски службеник врз примената на наредба донесена согласно член 54-а од овој Закон. Имено, државниот инспектор за животна средина, државниот пазарен инспектор, државниот инспектор за труд, државниот комунален инспектор и полициски службеник имаат право да утврдат дали се почитуваат одредбите од наредбата донесена врз основа на член 54 – а од овој Закон.

Исто така во делот на прекршочните одредби, односно членовите 20, 21, 22, 23, 24 и 25 со кои се менуваат 75, 75-а, 76, 77, 77-а и 77-б се врши усогласување на истите со новиот Закон за прекршоците („Службен весник на РСМ“ бр. 96/2019), а членот 75-а се дополнува и со цел премена на казнените одредби од овој член за непочитување на одредбите во наредбата донесена согласно член 54-а од овој Закон. Предложените прекршочни санкции во законот се во согласност со пропишаните граници дадени во Законот за прекршоците. Членовите 69-а, 69-б и 72 се бришат заради усогласување со Законот за инспекциски надзор („Службен весник на РСМ“ бр. 102/19).

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените решенија во законот се меѓусебно поврзани и се надополнуваат.

III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Донесувањето на Законот ќе овозможи превземање на задолжително превземање на краткорочни мерки на централно и локално ниво како и можност за нивно задолжително почитување на место истите да бидат дадени само во форма на препорака. Дополнително спроведувањето на истите ќе се следи од повеќе надлежни инспектори.

**Извод на одредби од Законот за квалитет на амбиентниот воздух кои се менуваат**

**Член 4**

**Дефиниции**

Одделни изрази употребени во овој закон го имаат следново значење:

1) **амбиентен воздух** е надворешен воздух во долниот дел на тропосферата, со исклучок на воздухот во работната средина;

2) **“квалитет на амбиентниот воздух”** е состојба на амбиентниот воздух прикажан преку степенот на загаденост;

3) **“загадување на воздухот”** е промена на квалитетот на амбиентниот воздух како резултат на човековите дејства со непосредно или посредно внесување на загадувачки супстанции коишто можат да бидат штетни врз човековото здравје и животната средина, или да предизвикаат штета по материјалниот имот и ги нарушуваат или влијаат врз природните убавини и другите легитимни начини на користење на животната средина;

4) **“загадувачка супстанција на воздухот”** е секоја супстанција што човекот непосредно или посредно ја внесува во амбиентниот воздух, а за којашто постои веројатност дека ќе има штетни ефекти врз човековото здравје, односно врз животната средина како целина;

5) **“ниво”** е концентрацијата на некоја загадувачка супстанција во амбиентниот воздух или нејзино таложење врз површина за еден определен временски период;

6) **“гранична вредност”** е нивото утврдено врз основа на научни сознанија, со цел да се избегнат, спречат или да се намалат штетните ефекти врз здравјето на луѓето, односно животната средина како целина, а којашто треба да се постигне во даден период и штом еднаш се постигне веќе да не се надминува;

7) **“оценување”** е секоја метода која се употребува за мерење, пресметување, предвидување или за проценување на нивото на некоја загадувачка супстанција во амбиентниот воздух;

8) **“техники за моделирање”** означува разновидни математички пристапи за претставување на физичките и хемиските процеси во амбиентниот воздух, како и процедури за промена на овие формулации, заедно со бараните влезни податоци за да се спроведе моделирањето на квалитетот на амбиентниот воздух;

9) **“горен праг на оценување”** е нивото под кое може да се користи комбинација од мерки и од техники за моделирање за да се оцени квалитетот на амбиентниот воздух;

10) **“долен праг на оценување”** е нивото под кое може да се користат само техники за моделирање или за објективно проценување за оценување на квалитетот на амбиентниот воздух;

11) **“целна вредност за амбиентниот воздух”** е нивото утврдено со цел да се избегнат подолгорочните штетни ефекти врз човековото здравје, односно животната средина како целина, а коешто треба да се постигне тогаш кога е можно во текот на определен временски период;

12) **“праг на алармирање и праг на информирање”** е нивото на загадување од кога почнува да постои ризик по човековото здравје, како резултат на кратко изложување, односно ниво од коешто отпочнуваат да се преземаат непосредни мерки дефинирани со овој закон;

13) **“маргини на толеранција за гранична вредност”** е процентот од граничната вредност до кој оваа вредност може да биде надмината во услови дефинирани согласно со овој закон;

14) **“емисија”** е испуштање на загадувачки супстанции во амбиентниот воздух;

15) **“емисиона гранична вредност”** е дозволено количество на загадувачка супстанција содржано во емитираните отпадни гасови во определен период, што не треба да се надмине;

16) **“отпадни гасови”** се гасни исфрлања во амбиентниот воздух што содржат количина на цврсти, течни или гасовити емисии. Волуметриските податоци се изразуваат во кубни метри на час при стандардна температура од 273 келвини степени и притисок од 101,3 килопаскали;

17) **“извор на емисија”** е место или површина од која се испуштаат загадувачки супстанции во амбиентниот воздух;

18) **“трансмисија”** се комбинирани ефекти од транспорт и атмосферска реакција врз загадувачките супстанции;

19) **“катастар на загадувачи во воздухот”** е квалитативна и квантитативна евиденција на загадувачките супстанции и изворите на загадување кои испуштаат загадувачки супстанции во воздухот во кој е вклучена и карта на загадувачите;

20) **“зона”** е дел од територијата на Република Македонија со дефинирани граници за целите на оценување и управување со квалитетот на амбиентниот воздух;

21) **“агломерација”** е зона во која густината на населението е над 250.000 жители, или таму каде што густината на населението е помалку од 250.000 жители, но каде што густината на населеност по км2 ја оправдува потребата од оценување на квалитетот на амбиентниот воздух и управувањето со него;

22) **“мониторинг на квалитетот на амбиентниот воздух”** е систематизирано, континуирано мерење, следење и контрола на промената на состојбата и промените на квалитетот на амбиентниот воздух;

23) **“испуст”** е место на испуштање и/или истекување на загадувачки супстанции од одреден извор на загадување во амбиентниот воздух;

24) **“приземен слој”** е воздухот во зона на дишење на човекот;

25) **“фиксна локација”** е место каде што треба да се мерат загадувачите, мерењата се изведуваат на фиксни локации, континуирано или со земање примероци по случаен избор, а бројот на мерењата треба да биде доволно голем за определување на забележаните нивоа;

26) **“хаварија”** е појава во вид на голема емисија, пожар или експлозија како резултат на неконтролирани настани во текот на работењето во кој било систем, со учество на една или повеќе штетни и опасни супстанции, а што доведува до сериозна опасност за човековото здравје и за животната средина, веднаш или подоцна, во или надвор од системот како резултат на што се испуштаат една или повеќе опасни супстанции во амбиентниот воздух;

27) **“инсталација”** е неподвижна техничка единица во која се вршат едно или повеќе дејства во рамките на индустриската активност која е предмет на оцена на влијанијата врз животната средина и сите други дејства непосредно поврзани со нив или се технички поврзани со дејствата што се изведуваат на таа локација, а коишто би можеле да имаат ефект врз емисиите на отпадните гасови и загадувањата и

28) **“надлежен орган за вршење на стручни работи во областа на животната средина”** е органот основан со Законот за животната средина;

29) **"праг  на информирање"** е нивото на концентрацијата на загадувачката супстанција во амбиентниот воздух над кое постои ризик за човековото здравје при краткотрајна изложеност, особено на осетливите делови од населението, односно нивото при кoeшто е потребно навремено информирање;

30) **"природни појави“** , во смисла на овој закон, се вулкански ерупции, сеизмички активности, геотермички активности, пожари на отворено, појави на високи ветришта или атмосферска ресуспензија или пренос на суспендирани честички од суви региони;

31) **"мерни места"** се места, на територијата на Република Македонија, каде што се вршат поединечни мерења на квалитетот на амбиентниот воздух во подрачја за коишто постојат индикации дека има зголемени концентрации на загадувaчки супстанции или податоците од мерењата се потребни заради обезбедување на мерки за планирање во управувањето со квалитетот на амбиентниот воздух;

32) **"согорувачкa инсталациja"** е секоја техничка постројка во која се оксидираат горива со цел да се користи топлината што се ослободува на тој начин;

33) планови за квалитет на воздухот се планови со кои се утврдуваат мерки за постигнување на граничните или целните вредности;

34) придонеси од природни извори се емисии на загадувачки супстанции на воздухот кои не се предизвикани директно или индиректно од човекови активности, вклучувајќи ги и природните појави, како што се вулканските ерупции, сеизмичките активности, геотермичките активности, шумските пожари, силните ветрови, излевања на води или атмосферска ресуспензија или пренесување на природни честици од суви региони;

35) позадински локации во урбани средини се места во градски средини каде што нивоата се репрезентативни за изложеноста на општата урбана популација;

36) АОТ 40 ја означува сумата на разликите меѓу концентрациите на површински озон мерени секој час, поголеми од 80 μg/m3 (= 40 ppb) и 80 μg/m3 за време на дневните часови акумулирани од мај до јули секоја година;

37) АОТ 60 ја означува сумата на разликите меѓу концентрациите на површински озон мерени секој час, поголеми од 120 μg/m3 (= 60 ppb) и 120 μg/m3 акумулирани во текот на годината;

38) известување за годишните емисии е известување за сите емисии на загадувачките супстанции на подрачјето на територијата на Република Македонија кое се подготвува и врши на годишно ниво на начин и форма согласно со Конвенцијата за прекугранично загадување на воздухот на големи далечини и нејзините протоколи и одлуките и насоките донесени на извршното тело на конвенцијата;

39) известување за политиката и мерките за намалување на емисиите е известување за политиката и мерките на Република Македонија со кои се ограничуваат и/или намалуваат емисиите на загадувачките супстанции со дадени квантитативни процени на влијанието на политиката и мерките, прикажано по одделни сектори, како и други податоци за доставување на Програмата за соработка за следење и оценување на далекусежно пренесување на загадувачките супстанции во воздухот во Европа (EMEP) за секоја загадувачка супстанција одделно;

40) инвентар на емисии е збир на податоци (изразени во килотони на година) во текот на одреден временски период, согласно со дадените барања или дадената методологија со соодветна секторска, временска и просторна распределба специфична за секоја одделна загадувачка супстанција;

41) критично ниво е концентрација на загадувачки супстанции во атмосферата над кое може да се појават директни несакани ефекти кај рецепторите, како што се луѓето, растенијата, екосистемите или материјалите, според досегашните сознанија;

42) критично оптоварување е квантитативната процена на изложеноста на една или повеќе загадувачки супстанции, кои не предизвикуваат значителни несакани ефекти за конкретни чувствителни медиуми и/или области на животната средина, според досегашните сознанија и

43) квадрант е квадрат со димензии 150 km x 150 km кој претставува резолуција што се користи кога се прикажуваат критичните оптоварувања на загадувачки супстанции на карта во Република Македонија или на европско ниво и, исто така, кога се врши мониторинг на емисиите и таложењата на загадувачките супстанции во воздухот според Програмата за соработка за следење и оценување на далекусежно пренесување на загадувачките супстанции во воздухот во Европа (EMEP).

**Член 18**

**Предмет на оценување**

Оценувањето на квалитетот на амбиентниот воздух на територијата на Република Македонија за секоја загадувачка супстанција во сите зони и агломерации се врши врз основа на редовните мерења преку државната мрежа, како и мерењата преку локалните мрежи и мерењата на емисиите од стационарните и подвижните извори на загадување извршени во текот на најмалку една година, со можност за користење на техники за моделирање.

**Член 25**

**Национален план за заштита на амбиентниот воздух во Република Македонија**

(1) Со Националниот план од членот 23 став (1) точка 1 на овој закон се определува заштитата на амбиентниот воздух со која особено ќе се обезбеди:   
1) одржување на квалитетот на амбиентниот воздух во зоните каде што не се надминуваат граничните вредности за квалитет;   
2) подобрување на квалитетот на амбиентниот воздух во зоните каде што се надминуваат граничните вредности за квалитет;   
3) преземање на мерки за намалување на емисиите од определени стационарни извори на загадување;   
4) усвојување на неопходни мерки за минимизирање и целосно отстранување на негативните ефекти врз квалитетот на амбиентниот воздух;   
5) усвојување на неопходни мерки за минимизирање и целосно отстранување на негативните ефекти врз квалитетот на амбиентниот воздух во прекуграничен контекст;   
6) остварување на обврските преземени со меѓународните договори кои ги ратификувала или на кои им пристапила Република Македонија;   
7) утврдување на зони и агломерации од приоритетно значење во зависност од степенот на надминување на граничните вредности за квалитет и во зависност од опасноста по човековото здравје, како и активности кои треба да ги преземат општините и градот Скопје;   
8) преземање на мерки за намалување на емисиите од согорување на горивата од подвижни извори и   
9) преземање на мерки за заштита од емисиите предизвикани од природни појави.

(2) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на здравство и министерот кој раководи со органот на државната управа надлежен за работите од областа на економијата ја пропишува деталната содржина и начинот на подготвувањето на Планот.

(3) Планот се донесува за период од најмалку пет години.

(4) Планот го донесува Владата на Република Македонија на предлог на органот на државната управа надлежен за работите од областа на животната средина во согласност со органот на државната управа надлежен за работите од областа на здравството и органот на државната управа надлежен за работите од областа на економијата.

(5) На предлог на органот на државната управа надлежен за работите од областа на животната средина во согласност со органот на државната управа надлежен за работите од областа на здравството и органот на државната управа надлежен за работите од областа на економијата, Владата на Република Македонија може да изврши измени или дополнувања на Планот.

(6) Органот на државната управа надлежен за работите од областа на животната средина е одговорен орган за спроведување на Планот од ставот (1) на овој член.

(7) Органот на државната управа надлежен за работите од областа на животната средина е должен најмалку еднаш на две години да ја известува Владата на Република Македонија за реализација на Планот.

(8) Определбите од Планот треба да се имаат предвид при изготвување долгорочни документи со кои се определува политиката и целите на користењето и уредувањето на просторот и развојот на одделни стопански гранки.

**Член 26**

**План за квалитетот на воздухот**

(1) Согласно со оцената на квалитетот на амбиентниот воздух, во дадени зони и агломерации, каде што нивоата на загадувачките супстанции во амбиентниот воздух ги надминуваат граничните или целните вредности, како и која и да било релевантна маргина на толеранција, се изготвува план за квалитет на воздух за тие зони и агломерации, со цел да се постигне соодветната гранична или целна вредност.

(2) Планот за квалитет на воздух од ставот (1) на овој член ги подготвува градоначалникот на општината и градоначалникот на градот Скопје во соработка со органот на државната управа надлежен за работите од областа на животната средина за период од пет години.

(3) За зоните и агломерациите кои се протегаат во повеќе општини, министерот кој раководи со органот на државната управа надлежен за работите од областа на животната средина, врз основа на оцената од ставот (1) на овој член, со решение ја определува општината која ќе го подготвува планот за квалитетот на воздухот во соработка со градоначалниците на другите општини чии територии припаѓаат на зоната или агломерацијата. Градоначалниците од другите општини кои спаѓаат во таа зона или агломерација се должни да ги достават на располагање сите податоци кои се неопходни, како и да обезбедат средства за подготвување на план за квалитет на воздухот.

(4) Врз основа на оцената од ставот (1) на овој член, министерот кој раководи со органот на државната управа надлежен за работите од областа на животната средина ги определува зоните и агломерациите за кои ќе се изработи планот, како и загадувачките супстанции кои ќе бидат опфатени во плановите.

(5) Во случај на надминување на граничните вредности за кои рокот на постигнување веќе е изминат, во плановите за квалитет на воздух се утврдуваат соодветните мерки со цел периодот на надминување да биде колку што е можно пократок.

(6) Плановите за квалитет на воздух можат да содржат и посебни мерки за заштита на чувствителните групи на население, вклучувајќи ги и децата.

(7) Во случај на надминување на гранични вредности за квалитет за повеќе загадувачки супстанции во една зона или агломерација, се подготвува план за квалитет на воздух којшто интегрирано ги опфаќа сите релевантни загадувачки супстанции.

(8) При подготовката на плановите за квалитет на воздух задолжително се земаат предвид другите плански документи кои се однесуваат на управувањето со воздухот и животната средина.

**Член 27**

**Содржина на планот за квалитет на воздух**

(1) Планот за квалитет на воздух од членот 23 став (1) точка 2 на овој закон ги содржи следниве елементи:   
1) локализација на прекумерното загадување;   
2) општи информации;   
3) одговорни органи;   
4) природа и оценување на загадувањето;   
5) потекло на загадувањето;   
6) анализа на состојбата;   
7) детали за мерки или проекти за подобрување на квалитетот на амбиентниот воздух што постоеле пред денот на влегувањето во сила на овој закон;   
8) детали за донесените мерки или проекти од аспект на намалување на загадувањето,набројување и опис на сите мерки зацртани во проектот и   
9) детали за мерките или за проектите што се планираат.

(2) Планот за квалитет на воздух ги вклучува целите и роковите за реализација, потребните финансиски средства и одговорните органи за контрола и оценување на реализираните активности.

(3) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на здравството и министерот кој раководи со органот на државната управа надлежен за работите од областа на економијата ја пропишува деталната содржина и начинот на подготвување на планот за квалитет на воздух.

**Член 27-а**

**Краткорочен акционен план**

(1) За зоните и агломерациите каде што постои ризик нивоата на загадувачки супстанции да надминат еден или повеќе од праговите за алармирање, се изготвуваат краткорочни акциони планови, во кои се утврдуваат мерки коишто треба да се преземаат на краток рок особено за идентификација на причините за настанатите појави за да се намали ризикот или времетраењето на надминувањата. Во зоните и агломерациите каде што овој ризик се однесува на една или повеќе загадувачки супстанции, се подготвува краткорочен акционен план којшто интегрирано ги опфаќа сите релевантни загадувачки супстанции.

(2) Краткорочните акциони планови од ставот (1) на овој член ги подготвуваат градоначалникот на општината и градоначалникот на градот Скопје во соработка со органот на државната управа надлежен за работите од областа на животната средина и органот на државната управа надлежен за работите од областа на здравството.

(3) За зоните и агломерациите кои се протегаат во повеќе општини, министерот кој раководи со органот на државната управа надлежен за работите од областа на животната средина, врз основа на податоците за квалитетот на амбиентниот воздух, со решение ја определува општината која ќе го подготвува краткорочниот акционен план во соработка со градоначалниците на другите општини чии територии припаѓаат на зоната или агломерацијата. Градоначалниците од другите општини кои спаѓаат во таа зона или агломерација се должни да ги достават на располагање сите податоци кои се неопходни, како и да обезбедат средства за подготвување на плановите.

(4) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на здравството ја пропишува деталната содржина и начинот на подготвување на краткорочните акциони планови.

(5) За преземените мерки, како и за секое надминување на прагот на алармирање, градоначалникот на општината и на  градот Скопје во соработка со органот на државната управа надлежен за работите од областа на здравството, органот на државната управа надлежен за работите од областа на животната средина и надлежен центар за известување и тревожење, задолжително и континуирано ја известува засегнатата јавност за настанатата состојба, како и за мерките кои треба да се преземат, на начин утврден со акт на општината и на градот Скопје.

**Член 29**

**Приоритени зони и агломерации**

За зоните и агломерациите кои во согласност со Планот од членот 25 став (1) точка 7 на овој закон, се утврдени како приоритет, програмата на предлог на органот на државната управа надлежен за работите од областа на животната средина во соработка со засегнататите општини и градот Скопје ја донесува Владата на Република Македонија.

**Член 34**

**Доставување на извештаи**

Градоначалникот на општината и на градот Скопје е должен да доставува до орга- нот на државната управа надлежен за работите од областа на животната средина годишен извештај за спроведување на планските документи од членовите 26 и 27-а од овој закон.

**Член 39**

**Локални мрежи**

За мерење и следење на загадувањето на амбиентниот воздух во населбите и индустриските подрачја општините и градот Скопје можат по претходно добиено претходно мислење од надлежен орган за вршење на стручни работи од областа на животната средина, под услови и начин уредени со овој закон, да воспостават локални мрежи .

**Член 59**

**Други мерки за заштита од подвижни извори**

(1) Министерот кој раководи со органот на државната управа надлежен за работите од областа на здравството во согласност со министерот кој раководи со органот на државната управа надлежен за работите од областа на земјоделството и шумарството, може да го ограничи  или забрани вршењето на определени дејности и употребата на растително производство што се одгледува на земјиште долж патиштата, доколку загадувањето на воздухот од моторните превозни средства има влијание врз нив, согласно со прописите за безбедност на храната.

(2) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на внатрешните работи и министерот кој раководи со органот на државната управа надлежен за работите од областа на здравството, може да го ограничи или забрани сообраќајот на определени места во урбани и/или рурални подрачја за одредено времетраење, доколку концентрацијата на загадувачките супстанции во амбиентниот воздух ги надминува праговите на алармирање, сé додека не се постигнат граничните вредности.

**Член 60**

**Други обврски**

(1) Правните и физичките лица сопственици, односно корисници на инсталации и извори на загадување на амбиентниот воздух, се должни:   
1) да го известуваат најдоцна во рок од 30 дена органот на државната управа надлежен за работите од областа на животната средина за изворот на загадување на амбиентниот воздух, суровините и технолошките процеси и уреди, како и за претстојните промени во суровините и технолошките процеси коишто ќе доведат до измени во условите и барањата за запазување на квалитетот на амбиентниот воздух, како и при извршување на ремонтните работи на уредите за прочистување на амбиентниот воздух и опремата;   
2) да го известат органот на државната управа надлежен за работите од областа на животната средина најдоцна во рок од 30 дена од настанувањето на промените во предметот на дејноста, како и за промената на операторот на инсталацијата и на лицата одговорни за зачувување на животната средина;   
3) неодложно и веднаш да го известат Државниот инспекторат за животна средина и Државниот санитарен и здравствен инспекторат за настанатата хаварија во производството, како и за други инциденти коишто можат да доведат до зголемување на емисиите или да предизвикаат влошување на квалитетот на амбиентниот воздух, како и да преземат мерки, согласно со овој закон и прописите кои ја регулираат оваа материја при настанување на хаварија или несреќа и   
4) да осигураат неограничен пристап на надлежните инспектори до изворите на загадување на амбиентниот воздух, како и до сите документи и податоци поврзани за емисиите и да им укажат помош при извршувањето на тие функции.

(2) Податоците од ставот (1) точки 1 и 2 на овој член се доставуваат до градоначалникот на општината и на градот Скопје за инсталации за кои согласно со Законот за животната средина е потребна Б интегрирана еколошка дозвола, односно дозвола за усогласување со оперативен план.

**Член 63**

**Извори на финансирање**

(1) Средствата за заштита и подобрување на квалитетот на амбиентниот воздух се обезбедуваат од Буџетот на Република Македонија и други извори на средства утврдени со закон.

(2) Со средствата од ставот (1) на овој член се финансира реализацијата на Националниот план за заштита на амбиентниот воздух во Република Македонија, Програма за мониторинг на квалитетот на амбиентниот воздух и други мерки кои се преземаат врз основа на овој закон.

(3) Средства за реализација на програмата во приоритетните зони и агломерации од членот 29 на овој закон се обезбедуваат од Буџетот на Република Македонија и други извори на средства утврдени со закон.

(4) Средства за формирање, работење, одржување и развој на државната мрежа се обезбедуваат од Буџетот на Република Македонија и други извори на средства утврдени со закон.

**Член 64**

**Средства од буџетите на единиците на локалната самоуправа**

(1) Во буџетот на општините и градот Скопје се обезбедуваат средства за заштита и унапредување на квалитетот на амбиентниот воздух, како и други извори на средства утврдени со закон.

(2) Со средствата од ставот (1) на овој член се обезбедува реализација планските документи од членовите 26 и 27-а од овој закон, спроведување на активности во приоритетните зони и агломерации од членот 29 на овој закон, како и за други мерки кои се преземаат врз основа на овој закон.

(3) Средства за формирање, работење, одржување и развој на локалните мрежи од членот 39 на овој закон се обезбедуваат од буџетите на општините и градот Скопје и други извори на средства утврдени со закон.

X НАДЗОР И НАДЛЕЖНИ ОРГАНИ

**Член 65**

**Надлежни органи**

(1) Надзор над примената на овој закон и прописите донесени врз основа на овој закон врши органот на државната управа надлежен на работите од областа на животната средина.

(2) Инспекциски надзор над примената и спроведувањето на овој закон и прописите донесени врз основа на овој закон врши Државниот инспекторат за животна средина преку инспектори за животна средина.

(3) За работите од надлежност на општините и градот Скопје утврдени со овој закон, инспекциски надзор над примената и спроведувањето на овој закон го вршат овластени инспектори за животна средина на општините и овластени инспектори за животна средина на градот Скопје.

(4) Редовна контрола над емисиите од подвижните извори на загадување врши надлежен орган за утврдување на техничка исправност на одделени подвижни извори, согласно со овој или друг закон.

(5) Вонредна контрола над емисиите од подвижните извори на загадување врши овластен инспектор за животна средина на општините и овластен инспектор за животна средина на градот Скопје во соработка со надлежен орган за утврдување на техничка исправност на одделени подвижни извори, согласно со овој или друг закон.

(6) Контрола на здравствената исправност на растителното производство што се одгледува на земјиште долж патишта, како и во случаите кога при оценувањето на квалитетот на амбиентниот воздух е утврдено дека постои здравствен ризик по животот и здравјето на луѓето надлежен орган за преземање и спроведување на потребни мерки е Државниот санитарен и здравствен инспекторат во рамките на овластувањата утврдени со закон.

(7) Контрола на квалитетот на горивата во однос на пропишаните гранични вредности за содржина на штетни супстанции и други барања за квалитет на горивата врши Државниот пазарен инспекторат во рамките на овластувањата утврдени со закон.

(8) Непосредна контрола и надзор над емисиите од одредени инсталации и извори на загадување на амбиентниот воздух, се врши најмалку два пати годишно, а над подвижните извори редовна контрола најмалку еднаш годишно.

(9) Државните инспектори за животна средина и овластените инспектори за животна средина, инспекцискиот надзор во областа на управувањето со квалитетот на амбиентниот воздух го спроведуваат во согласност со одредбите на овој закон, Законот за инспекцискиот надзор и Законот за животната средина.

**Член 69-б**

**Извештаи**

Државниот инспектор за животна средина, односно овластениот инспектор за животна средина е должен да води евиденција за надзорите и увидите извршени на правните и физичките лица за кои изготвува квартален извештај и истиот го објавува на веб страницата на органот на државната управа надлежен за вршење на работите од областа на животната средина, односно на веб страницата на општината, односно градот Скопје.

**Член 75**

(1) Глоба во износ од 500 евра во денарска противвредност ќе му се изрече за прекршок на правно лице односно на трговец поединец, доколку:   
1) согорува отпад на отворен простор, односно согорувањето на отпадот не го врши во инсталации за таа намена (член 56-а).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Глоба во износ од 50 до 70. евра во денарска противвредност ќе му се изрече за прекршок на физичкото лице за дејствијата од ставот (1) на овој член. [5](https://www.akademika.com.mk/)

(4) Надлежен орган за изрекување на прекршоците од овој член е Прекршочната комисија формирана согласно со Законот за животната средина.

(5) За прекршоците од овој член надлежните инспектори, прекршочната санкција можат да ја изречат на лице место со врачување мандатен платен налог кој сторителот е должен да го плати во рок од осум дена.

(6) Доколку сторителот доброволно не ја плати глобата, мандатниот платен налог има сила на извршна исправа и државниот или овластениот инспектор за животна средина ќе го достави до органот надлежен за присилно извршување за негово извршување.

(7) Надлежните инспектори се должни да водат евиденција за издадените мандатни платни налози и за исходот на покренатите постапки.

(8) Во евиденцијата од ставот (7) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот платен налог кој му се издава и исходот на постапката.

(9) Личните податоци од ставот (8) на овој член се чуваат пет години од денот на внесување во евиденцијата.

(10) Министерот кој раководи со органот на државната управа надлежен за вршење на работите од областа на животната средина ја пропишува формата и содржината на мандатниот платен налог

**Член 75-а**

(1) Глоба во износ од 1.000 евра во денарска противвредност ќе му се изрече за прекршок на правното лице односно на трговец поединец, доколку:   
1) не доставува во определениот рок до надлежен орган за вршење на стручни работи од областа на животната средина потребни податоци за емисиите и за изворите на емисиите (член 45 став (2));   
2) не овозможи пристап до информациите и податоците за квалитетот на амбиентниот воздух (член 51 став (2)) и   
3) не ги доставува пропишаните и другите потребни податоци до изготвувачот и/или одржувачот на Катастарот (член 52 став (5)).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Глоба во износ од 100 до 150 евра во денарска противвредност ќе му се изрече за прекршок на физичкото лице за дејствијата од ставот (1) на овој член.

**Член 76**

(1) Глоба во износ од 3.000 евра во денарска противвредност ќе му се изрече за прекршок на правно лице односно на трговец поединец, доколку:   
1) не води дневник за изворите на емисиите на пропишан согласно член 45 став (1) точка 2) на овој закон.   
2) не ги остварува условите со кои се спречува, намалува или контролира негативното влијание врз квалитетот на амбиентниот воздух (член 57);   
3) не го извести надлежниот орган за вршење на стручни работи од областа на животната средина, односно општината и градот Скопје за изворот на загадување, за промена на суровините и технолошките процеси, како и за претстојните ремонтни работи на уредите и опремата (член 60 став (1) точка 1);   
4) не го извести надлежниот орган за вршење на стручни работи во областа на животната средина, односно општината и градот Скопје за промена на предметот на дејноста, промена на операторот на инсталацијата и лицата одговорни за зачувување на животната средина (член 60 став (1) точка 2) и   
5) не овозможи слободен пристап до изворите на загадување на амбиентниот воздух и до документите и податоците поврзани со емисиите (член 60 став (1) точка 4).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Глоба во износ од 300 до 450. евра во денарска противвредност ќе му се изрече за прекршок на физичко лице за дејствијата од ставот (1) на овој член.

(4) Надлежен орган за изрекување на прекршочните санкции од овој член е Прекршочната комисија формирана согласно со Законот за животната средина.

**Член 77**

(1) Глоба во износ од 20.000 евра во денарска противвредност ќе му се изрече за прекршок на правно лице односно на трговец поединец, доколку:   
1) испушти во амбиентниот воздух загадувачки супстанции над пропишаните гранични вредности за емисија (член 15 став (1));   
2) произведува, увезува и пушта во промет превозни средства кои не ги исполнуваат пропишаните гранични вредности за емисија од подвижни извори (член 15 став (2));   
3) произведува, увезува и пушта во промет одделни производи кои не ги задоволуваат пропишаните гранични вредности за содржина на штетни супстанции и други барања за квалитетот на горивата (член 16);   
3-а) врши определени стручни работи за мониторинг на квалитетот на амбиентниот воздух, спротивно на пропишаните услови (член 42 став 2);   
3-б) не инсталира и не ги одржува во исправна состојба мерните инструменти за следење на емисиите на местото на изворот (член 45 став (1) точка 1);   
3-в) извештајот од спроведените мерења е неточен и содржи не вистинити податоци (член 42);   
3-г) не изгради систем за следење на изворите на емисиите и за контрола на квалитетот на амбиентниот воздух (член 47 став (1);   
4) не ги исполнува обврските за примена и финансирање на мерките за намалување на емисиите утврдени во планските документи (член 28);   
5) *избришана*   
6) постапува спротивно на наредбата за ограничување или забрана за вршење на одредени дејности (член 59);   
7) не го извести надлежниот инспекторат за хавариите во производството и други инциденти, како и не преземе соодветни мерки во такви случаи (член 60 став (1) точка 3) и   
8) испушта загадувачки супстанции надвор од постројките за испуст во амбиентниот воздух (член 61 став (1)).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од ставот (1) на овој член.

(3) Глоба во износ од 1.000 до 1.500 евра во денарска противвредност ќе му се изрече за прекршок на физичко лице за дејствијата од ставот (1) на овој член.

(4) За дејствијата од ставот (1) точки 1, 2, 3, 7 и 8 на овој член на правното лице односно на трговец поединец покрај глобата може да му се изрече и прекршочна санкција забрана за вршење на одделна дејност во траење од најмногу 30 дена.

(5) Надлежен орган за изрекување на прекршочните санкции од овој член е надлежниот суд.

(6) За прекршокот од ставот (1) на овој член на правното лице од став (1) точка 3-в на овој член му се изрекува прекршочна санкција забрана на вршење на дејност на правното лице.

**Член 77-a**

**Постапка за порамнување и спогодување**

(1) За прекршоците утврдени во членот 75-а и 76 од овој закон, надлежните инспектори од членот 65 ставови (2), (3), (4), (5), (6) и (7) од овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.

(3) Кога прекршокот надлежните инспектори го утврдат лично или го утврдат со употреба на соодветни технички средства и направи, надлежните инспектори се должни веднаш да издадат прекршочен платен налог кој го забележуваат во записникот за констатиран прекршок.

(4) Во случаите од ставот (2) на овој член, прекршочниот платен налог го потпишуваат надлежните инспектори и сторителот.

(5) Во случаите од ставот (3) на овој член, прекршочниот платен налог го потпишуваат надлежните инспектори, а може да го потпише и сторителот.

(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.

(7) Сторителот кој ќе ја плати глобата во рокот од ставот (6) на овој член, ќе плати половина од изречената глоба, за кое право се поучува во правната поука од прекршочниот платен налог.

(8) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната Комисија.

(9) За прекршоците утврдени во членот 77 од овој закон, надлежните инспектори можат на сторителот на прекршокот да му предложат постапка за спогодување пред да поднесат барање за поведување на прекршочна постапка.

(10) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната глоба за прекршокот, а во исклучително олеснителни околности глобата може да биде изречена во висина од една третина од пропишаната глоба.

(11) Постапките за порамнување и спогодување се водат согласно со одредбите од Законот за животната средина.

(12) Надлежните инспектори се должни да водат евиденција за издадените прекршочни платни налози и за исходот на покренатите постапки.

(13) Во евиденцијата од ставот (12) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(14) Личните податоци од ставот (13) на овој член се чуваат пет години од денот на внесување во евиденцијата.

(15) Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.

**Член 77-б**

**Водење на прекршочна постапка**

Постапката пред прекршочниот орган се води согласно со одредбите од Законот за животната средина.